Wiley-Blackwell
Wiley-Blackwell je međunarodni akademski nakladnik iz Sjedinjenih Država koji se fokusira na izdavanje knjiga i naučnih časopisa iz oblasti biologije, medicine, fizike, tehnologije, te humanističkih i društvenih nauka. Kompanija nosi trenutno ime od 2007. kada je matično društvo John Wiley & Sons otkupilo britanski Blackwell Publishing i ujedinilo ga s naučnim odsjekom Wileyja. Navedeni britanski izdavač utemeljen je 1922. kao Blackwell Publishers i 2001. spojio se s izdavačem Blackwell Science (osnovanim 1939. kao Blackwell Scientific Publishing). Porijeklo dvaju izdavača seže i do 1879. kada je trgovac i opskrbljivač akademskih knjiga Benjamin Henry Blackwell osnovao knjižaru Blackwell's, a njihovim udruživanjem stvoren je akademski izdavački div na globalnom nivou. Godine 2006. Blackwell Publishing održavao je partnerstvo sa 665 akademskih i profesionalnih udruga, izdavao je preko 805 naučnih časopisa i 650 knjiga, te je brojao 990 zaposlenika u uredima po Ujedinjenom Kraljevstvu, Sjedinjenim Državama, Australiji, Kini, Danskoj, Njemačkoj, Singapuru i Japanu. Nakon što je Wiley otkupio Blackwell za 572,000.000 £, novostvoreni Wiley-Blackwell ranih 2010-ih izdavao je oko 1500 knjiga i jednako toliko naučnih časopisa godišnje. Glavno sjedište izdavača nalazi se u američkom Hobokenu i engleskom Oxfordu.

Vanjske veze 
  Službene stranice Wiley-Blackwella

Nastanci 1922.
Američke izdavačke kuće‎
Britanske izdavačke kuće‎
Akademsko izdavaštvo